Selleks et vähendada juba alates esimesest päevast pärast väljaastumist niipalju kui võimalik häireid piiri ületavate kaupadega kauplemisel, peavad kogu Euroopa kauplejad, veoettevõtjaid ja kaubasaatjad, kes kavatsevad vedada kaupu Ühendkuningriiki ja sealt välja, olema valmis täitma kõik nõutavad formaalsused. Nad peavad tegema kõnealused ettevalmistused olenemata sellest, kus nad asuvad. See ei puuduta üksnes neid ettevõtjaid, kes asuvad Ühendkuningriigi naaberpiirkondades või kellel on Ühendkuningriigiga suuremahuline kaubavahetus.

Alates 1. novembrist 2019 kohaldatakse ELi sisenevate Ühendkuningriigi kaupade suhtes tollimakse ja ELi kaupade suhtes võidakse kohaldada Ühendkuningriigi tollimakse. Liitu imporditavate mittepõllumajandustoodete puhul on ELi tariifid keskmiselt ligikaudu 2,7 % ja põllumajandustoodete puhul 8,1 %. Näiteks on keskmine tariif piimatoodetele 44,8 %, lihale 17,8 %, kalale 11,4 %, rõivastele 11,5 % ja autodele 10 %. EL 27 ettevõtjad peaksid hindama oma tarneahelaid ja tagama, et nende äriplaanides on tollimaksude kohaldamist arvesse võetud. Liikmesriigid kohaldavad kaupade importimisel Ühendkuningriigist ELi ka käibemaksu.

Väljaastumine mõjutab kõiki sektoreid, kus kaubeldakse Ühendkuningriigiga nii kaupade kui ka teenustega. Eelkõige kaupadega kauplemise puhul peavad ettevõtjad juhul, kui Ühendkuningriik astub liidust välja lepinguta, olema alates 1. novembrist 2019 valmis märkimisväärseteks tagajärgedeks tolliformaalsuste, kaudse maksustamise ning asjakohasel juhul sanitaar- ja fütosanitaarkontrolli valdkonnas. Nende tagajärgede hulgas on tolliformaalsuste kohaldamine. Tuleb esitada deklaratsioonid ja toll võib nõuda tagatisi seoses võimalike või olemasolevate tollivõlgadega. Teatavate Ühendkuningriigist ELi toodavate või EList Ühendkuningriiki veetavate kaupade suhtes võidakse kohaldada keelde või piiranguid, mis tähendab, et võidakse nõuda impordi- või ekspordilube.

Selleks et aidata ettevõtjatel kontrollida oma valmisolekut ja teha kindlaks meetmed, mida on ettevalmistuste lõpuleviimiseks veel vaja, juhul kui 1. novembril 2019 peaks toimuma lepinguta väljaastumine, on komisjon avaldanud Brexitiks valmistumise veebilehtedel Brexitiks valmistumise kontrollnimekirja. Komisjon on avaldanud ka sidusrühmadele suunatud sektoripõhiseid teateid, milles käsitletakse mitmesuguseid küsimusi. Sarnaseid abivahendeid on koostatud ka riiklikul tasandil ja ettevõtjate ühenduste poolt. Kõiki ettevõtjaid kutsutakse üles sellist laadi vahendeid kasutama.

Komisjon on kõigis viies eelmises Brexitiks valmistumise teatises kutsunud sidusrühmi üles tegema ettevalmistusi. Ta suhtleb ka edaspidi kõigi sidusrühmadega, et anda teavet ja nõu. Selleks et aidata kodanikel ja ettevõtjatel oma ettevalmistused lõpule viia, peaksid ka liikmesriigid ja eraõiguslikud üksused, sealhulgas kaubandusliidud ja -kojad, jätkuvalt teavet jagama, muu hulgas konkreetselt selleks loodud foorumite kaudu.

Neid kodanike Ühendkuningriigiga seotud sotsiaalkindlustusõigusi, mis on omandatud enne väljaastumist, kaitseb asjakohane erandolukorra määrus, kuid mõned liikmesriigid võtavad väljaastumisjärgseks perioodiks riiklikul tasandil kasutusele ühepoolsed erandolukorra meetmed. Need meetmed täiendavad ELi tasandil tagatud sotsiaalkindlustusõiguste kaitset, näiteks kohaldatakse pärast väljaastumist tööperioodide, kindlustuse ja Ühendkuningriigis elamise suhtes liitmispõhimõtet või jätkatakse kõnealuste kodanike sotsiaalkindlustusõiguste kaitset. Komisjon annab ajakohastatud ülevaate kõigi sotsiaalkindlustusõigusi puudutavate riiklike erandolukorra meetmete kohta oma Brexitiks valmistumise veebilehtedel.

Komisjon on järjepidevalt rõhutanud, et prioriteediks on Ühendkuningriigis elavate ELi kodanike kaitsmine ja ELis elavate Ühendkuningriigi kodanike kaitsmine. Nagu on märgitud viiendas Brexitiks valmistumise teatises (12. juuni 2019), on EL 27 liikmesriigid kehtestanud riiklikud erandolukorra meetmed, mis tagavad, et Ühendkuningriigi kodanikud ja nende kolmandate riikide kodanikest pereliikmed saavad lepinguta väljaastumisele vahetult järgneval perioodil seaduslikult riigis edasi elada. Komisjon on teinud koos EL 27 liikmesriikidega koostööd, et tagada üldise lähenemisviisi sidusus, tunnistades samal ajal, et riiklikul tasandil on vaja paindlikkust. Komisjon annab ajakohastatud ülevaate kõigi elamisõigust puudutavate riiklike erandolukorra meetmete kohta oma Brexitiks valmistumise veebilehtedel.

2019. aasta 31. oktoobri tähtajani on ainult kaheksa nädalat. Lühike järelejäänud aeg ja Ühendkuningriigi poliitiline olukord on suurendanud riski, et Ühendkuningriik astub sel kuupäeval liidust välja ilma lepinguta. Kooskõlas lähenemisviisiga, mida Euroopa Ülemkogu (artikkel 50) on kogu protsessi käigus rõhutanud, peavad kõik osalised valmistuma jätkuvalt kõigiks võimalikeks tulemusteks. Seepärast peaksid kõik osalised tegema nüüd viimased vajalikud kohandused kavades, mis on seotud lepinguta väljaastumisega 1. novembril 2019. Nad ei tohiks lähtuda oletusest, et Ühendkuningriik taotleb kolmandat korda pikendamist ja et Euroopa Ülemkogu (artikkel 50) sellega enne 31. oktoobrit nõustub.

Komisjonil on alates läbirääkimiste algusest olnud selge seisukoht, et parim tulemus on Ühendkuningriigi korrakohane väljaastumine Euroopa Liidust väljaastumislepingu alusel. Komisjon on järjepidevalt rõhutanud, et lepinguta väljaastumine põhjustab olulisi häireid nii Ühendkuningriigis kui ka EL 27s. Erandolukorra meetmetega saab leevendada ainult olulisimaid lepinguta väljaastumisest tingitud häireid.

29. märtsil 2017 teatas Ühendkuningriik, et kavatseb Euroopa Liidust välja astuda vastavalt Euroopa Liidu lepingu artikliga 50 ettenähtud menetlusele. 11. aprillil 2019 andis Euroopa Ülemkogu (artikkel 50) nõusoleku pikendada ELi lepingu artikli 50 lõikes 3 sätestatud tähtaega kuni 31. oktoobrini 2019, nagu Ühendkuningriik seda taotlenud oli. Kui Ühendkuningriik ei ratifitseeri väljaastumislepingut enne 31. oktoobrit 2019 või kui ta ei taotle kolmandat korda pikendamist, millega Euroopa Ülemkogu (artikkel 50) ühehäälselt nõus on, saab Ühendkuningriigist 1. novembril 2019 kolmas riik ilma lepinguta, mis tagaks korrakohase väljaastumise.

Kõik tarneahela osalised peavad olema teadlikud oma kohustusest täita kõik nõutavad formaalsused ja nad peaksid tagama, et neil on vajalikud dokumendid ja sertifikaadid. Asjaomaste formaalsuste täitmiseks valmistumine võib võtta aega ja eeldada suhtlust asjaomaste ametiasutustega mõlemal pool piiri. Kui kaubavedu toimub ühise transiidiprotseduuri kohaselt, tuleb piiriületusel vähem formaalsusi täita. Kuna väljaastumise hetkel võib piiril esineda häireid, peaksid kauplejad, veoettevõtjaid ja kaubasaatjad kontrollima oma eelistatud kaubatee olukorda ja võtma sobivaid meetmeid.

Selleks et EList pärit kaupade ekspordi suhtes saaks kohaldada kaubanduslepingutest tulenevaid kaubandussoodustusi, peab see vastama vajalikele nõuetele. Ühendkuningriigist pärit materjale, osasid ja komponente, mida sisaldavad ELis toodetud kaubad, ei käsitata EList pärinevatena. Seepärast peavad ettevõtjad kohandama oma tarneahelaid ja tagama, et eksporditud kaubad ning kõik dokumendid ja formaalsused vastavad asjakohaste kaubanduslepingute kohastele päritolureeglite nõuetele.

Komisjon on koostanud tolli, päritolu, käibemaksu ja aktsiiside valdkonnas mitmeid teateid ja üksikasjalikke suuniseid, mis on kõik veebis kättesaadavad. Veebis on kättesaadavad ka lühikesed e-õppe kursused Brexiti tagajärgede kohta tolli ja maksustamise valdkonnas ning praktilised teabelehed, milles tutvustatakse peamisi tollivaldkonna mõisteid.

Komisjon rõhutas oma viiendas Brexitiks valmistumise teatises (12. juuni 2019), et juba teavituskampaania esimesest etapist nähtus, et mõned ettevõtjad olid küll võtnud meetmeid, kuid kõigis liikmesriikides tuleb jätkata jõupingutusi kuni väljaastumise kuupäevani. Komisjon intensiivistab nüüd oma mitmekeelset teavituskampaaniat, mis käivitati ELi ettevõtjate jaoks 18. veebruaril 2019. Kogu kampaanias sisalduv teave on avalikult kättesaadav.

Liikmesriigid, eelkõige need, mis on Euroopa Liidu ja Ühendkuningriigi kaubavahetuses peamised sisenemis- ja väljumispunktid, on omalt poolt teinud märkimisväärseid investeeringuid inimressurssidesse ja infrastruktuuri – nii füüsilise (sh piiripunktid) kui ka tehnoloogilise poole pealt –, et lihtsustada kaupade liikumist oma piiril Ühendkuningriigiga. Lisaks on need liikmeriigid korraldanud info- ja teavituskampaaniaid, et selgitada kõigile asjaomastele osalistele kõiki vajalikke formaalsusi tolli ning sanitaar- ja fütosanitaarkontrolli valdkonnas, ja korraldavad neid ka eelolevatel kuudel. Kauplejatel, veoettevõtjatel ja kaubasaatjatel palutakse tutvuda asjakohaste formaalsuste, töövoo ja tehnoloogilise infrastruktuuriga, mida nende kavandatud kaubateel kasutatakse.

3.2.Ravimid, meditsiiniseadmed ja keemilised ained

Kuigi ravimite, meditsiiniseadmete ja keemiliste ainete valdkonnas kiirenes valmistumine Ühendkuningriigi väljaastumiseks 2019. aasta märtsi lõpus ja aprilli alguses, tuleb siiski teha märkimisväärseid viimaseid jõupingutusi. Komisjon suhtleb koos Euroopa Ravimiameti, ravimiametite juhtide võrgustiku, meditsiiniseadmete pädevate asutuste võrgustiku ja Euroopa Kemikaaliametiga jätkuvalt sidusrühmadega, et tuletada neile meelde, et enne 31. oktoobrit 2019 tuleb teha ettevalmistusi. Olukord on aga endiselt selline, et juhul, kui ravimeid, meditsiiniseadmeid ja keemilisi aineid ei viida ELi normidega vastavusse, ei saa neid pärast seda kuupäeva ELi turule lasta. Komisjon leiab, et ELi lepingu artikli 50 lõikes 3 sätestatud tähtaja praegu kehtiv pikendus annab selle saavutamiseks piisavalt aega, ja tal ei ole kavas muid erandolukorra meetmeid vastu võtta.

Ravimid

Inim- ja veterinaarravimitele annab loa tsentraalses korras komisjon või teevad seda liikmesriigid. Ühendkuningriigi väljaastumine mõjutab mõlemat ravimikategooriat. Nagu on märgitud viiendas Brexitiks valmistumise teatises (12. juuni 2019), oli Euroopa Ravimiamet taganud 2019. aasta aprillis peaaegu kõigi tsentraalses korras loa saanud toodete vastavuse õigusnormidele, kuid riiklikul tasandil loa saanud toodete puhul oli vaja tegevust jätkata. Pärast seda on tehtud märkimisväärseid edusamme ning üle 80 % riiklikul tasandil loa saanud toodetest peaksid 31. oktoobriks 2019 õigusnormidega vastavuses olema. Need edusammud saavutati osaliselt tänu ajutisele erandile, mis annab ettevõtjatele aega 2019. aasta lõpuni, et viia oma partiide kontrollimise üksused Ühendkuningriigist EL 27sse. Kuigi selline areng on positiivne, nõutakse tungivalt, et tööstusharu tagaks, et kõik asjaomased loa saanud tooted on 31. oktoobriks 2019 õigusnormidega täielikus vastavuses ning et partiide kontrollimise üksuste üleviimine lõpetatakse 31. detsembriks 2019, tagamaks, et asjaomaseid tooteid võib jätkuvalt ELi turule lasta. Võttes arvesse eriprobleeme, millega seisavad silmitsi väiksemad liikmesriigid, mis sõltusid varem tugevalt Ühendkuningriigi müügilubadest, on tööstusharul kohustus teha nende liikmesriikidega koostööd, et tagada neile ravimite jätkuv kättesaadavus.

Meditsiiniseadmed

Ühendkuningriigi teavitatud asutuste andmetest nähtub, et EL 27 turule lastud meditsiiniseadmete sertifikaatide ülekandmine EL 27 teavitatud asutustele on hästi edenemas ja peaks jõudma 31. oktoobriks 2019 lõpule suurema osa seadmete puhul. Meditsiiniseadmete pädevate asutuste võrgustiku Brexiti töökond kaardistab tihedas koostöös komisjoniga ülejäänud sertifikaatide puhul tehtavaid edusamme, lähtudes 2019. aasta suvel asjaomaste tootjate ja teavitatud asutuste hulgas korraldatud küsitluse käigus saadud tagasisidest. Tulemused näitavad, et veel on tootjaid, kes ei ole rakendanud kõiki vajalikke meetmeid EL 27 teavitatud asutustele sertifikaatide ülekandmiseks. Ülejäänud tootjaid ja Ühendkuningriigi teavitatud asutusi kutsutakse tungivalt üles tagama, et kõigi asjakohaste sertifikaatide ülekandmine ja vajalikud tootemärgiste kohandused viiakse lõpule väljaastumise kuupäevaks, et tootjad saaksid jätkata oma toodete toomist ELi turule. Komisjon ja meditsiiniseadmetega tegelevate pädevate asutuste võrgustik jälgivad olukorda ka septembris ja oktoobris.

Keemilised ained

Mis puudutab keemilisi aineid, siis ainult 52 % asjaomastest REACHi-kohastest registreerijatest olid oma registreeringu 2019. aasta augusti keskpaigaks EL 27sse üle kandnud. Euroopa Kemikaaliamet avas REACH-ITs nn Brexiti akna, et võimaldada registreerijatel võtta vajalikke meetmeid REACHi-kohaste registreeringute ülekandmiseks enne väljaastumise kuupäeva. Brexiti aken jääb avatuks 31. oktoobrini 2019. Mis puudutab REACHi-kohaseid lubasid, siis Ühendkuningriigi loaomanikke, Ühendkuningriigi loataotlejaid ja Ühendkuningriigi allkasutajaid, kes tarnivad aineid või segusid EL 27sse olemasolevate tarneahelate osana, kutsutakse üles astuma vajalikke samme, et tagada vastavus õigusnormidele oma EL 27 allkasutajate jaoks. Ühendkuningriigi registreerijate, Ühendkuningriigi loaomanike, Ühendkuningriigi loataotlejate ja Ühendkuningriigi allkasutajate EL 27s asuvatel allkasutajatel soovitatakse omakorda uurida oma tarnijatelt, kas asjaomased tooted viiakse 31. oktoobriks 2019 õigusnormidega vastavusse, ning võtta olemasolevate suuniste põhjal vajaduse korral ise meetmeid. Vastavus õigusnormidele on äärmiselt oluline, et kemikaale saaks ka pärast väljaastumise kuupäeva ELi turule tuua.

3.3.Finantsteenused

Finantsteenuste valdkonnas soovitab komisjon tungivalt, et kindlustusandjad ja muud finantsteenuste pakkujad viiksid oma ettevalmistavad meetmed lõpule 31. oktoobriks 2019, kui nad seda juba teinud ei ole.

19. detsembril 2018 võttis komisjon vastu piiratud arvu erandolukorra meetmeid, mille hulgas on ka kaks ajaliselt piiratud samaväärsust kinnitavat otsust, et EL 27 ettevõtjad saaksid kanda oma lepingulised suhted üle teenuseosutajatele, kellel on lubatud EL 27s tegutseda. Nendest otsustest esimene võimaldab Euroopa Väärtpaberiturujärelevalvel ajutiselt tunnustada praegu Ühendkuningriigis asuvaid keskseid vastaspooli, mis võimaldab neil jätkata teenuste osutamist liidus. See aegub 30. märtsil 2020. Teine võimaldab ajutiselt Ühendkuningriigi väärtpaberite keskdepositooriumidel jätkata notari- ja kesksete hoidmisteenuste osutamist liidu ettevõtjatele. See aegub 30. märtsil 2021. Lisaks on komisjon võtnud vastu kaks delegeeritud määrust, et EL 27 kehtivate kliirimata tuletislepingutega ettevõtjad saaksid asendada Ühendkuningriigi vastaspooled ELi vastaspooltega 12 kuu jooksul pärast Ühendkuningriigi väljaastumist, jäämata ilma usaldatavusnõuete kohasest käsitlemisest, mida nende lepingute suhtes praegu kohaldatakse. Komisjoni hinnangul on ettevõtjad teinud lepinguta väljaastumiseks ulatuslikke ettevalmistusi, muu hulgas uuendades oma kehtivaid lepinguid Ühendkuningriigi vastaspoolte asendamiseks, ning peavad nüüd viima oma ettevalmistused lõpule kõnealuste erandolukorra meetmetega ettenähtud aja jooksul. Sellest tulenevalt leiab komisjon, et täiendavate erandolukorra meetmete vastuvõtmine ei ole vajalik. Ta jätkab turgude olukorra hindamist pärast väljaastumise kuupäeva ja otsustab edasise asjakohase tegevuse üle vastaval ajahetkel jõus olevate ELi õigusaktide põhjal, võttes kolmandate riikide kesksete vastaspoolte tunnustamise nõuete osas arvesse eelkõige Euroopa turu infrastruktuuri määruse kohast raamistikku.

3.4.Kalandus

Kalanduse valdkonnas on komisjon peale erandolukorra õigusaktide (vt jagu 3.2) jätkanud liikmesriikidega konsultatsioone koordineeritud lähenemisviisi kohta, et valmistuda stsenaariumiks, mille kohaselt ELi laevu ei lubataks enam Ühendkuningriigi vetesse. Pooled on lubanud sellisel juhul tihedalt koostööd teha ja tegevust koordineerida, muu hulgas sellise ühise raamistiku kaudu, mille raames jälgitakse ELi vetes toimuva püügitegevuse muutusi või moonutusi. See töö intensiivistub eeloleval perioodil ja komisjon on valmis hõlbustama uusi analüüse ja arutelusid. 18. juulil 2019 avaldasid komisjoni talitused ka uue dokumendi küsimuste ja vastustega, milles käsitletakse lepinguta väljaastumisega püügitegevuse jaoks kaasnevaid tagajärgi. Lisaks sellele, et dokumendis puudutatakse vetele juurdepääsu (samuti selle juurdepääsu kontrollimise) ja kalapüügivõimaluste teemat, antakse selles ka praktilist teavet mitme spetsiifilise valdkonna, näiteks sanitaarkontrolli ja tolli kohta. Liikmesriikide ametiasutusi ja kalandusühendusi kutsutakse üles seda teavet laiemalt levitama.

4.Erandolukorra meetmete tehnilised kohandused ja muude varem teatavaks tehtud õigusaktide vastuvõtmine

Nagu on märgitud viiendas Brexitiks valmistumise teatises (12. juuni 2019), on komisjon vaadanud läbi kõik ELi tasandi meetmed, mis on võetud vastu Ühendkuningriigi väljaastumiseks valmistumiseks, ja jõudnud järeldusele, et need ELi seadusandlikud ja muud aktid täidavad jätkuvalt kavandatud eesmärke. Seepärast ei ole nende sisu vaja muuta. Võttes aga arvesse kehtivast pikendusest tulenevat uut ajakava, on teatavates sektorites vaja mõningaid tehnilisi kohandusi teha. Neid selgitatakse järgmistes jagudes.